Komission direktiivi 98/101/EY, annettu 22 päivänä joulukuuta 1998, tiettyjä vaarallisia aineita sisältävistä paristoista ja akuista annetun neuvoston direktiivin 91/157/ETY mukauttamisesta tekniikan kehitykseen (ETA:n kannalta merkityksellinen teksti)



Virallinen lehti nro L 001 , 05/01/1999 s. 0001 - 0002



KOMISSION DIREKTIIVI 98/101/EY, annettu 22 päivänä joulukuuta 1998, tiettyjä vaarallisia aineita sisältävistä paristoista ja akuista annetun neuvoston direktiivin 91/157/ETY mukauttamisesta tekniikan kehitykseen (ETA:n kannalta merkityksellinen teksti) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tiettyjä vaarallisia aineita sisältävistä paristoista ja akuista 18 päivänä maaliskuuta 1991 annetun neuvoston direktiivin 91/157/ETY (1) ja erityisesti sen 10 artiklan, sekä katsoo, että Itävallan, Suomen ja Ruotsin liittymisasiakirjan 69 ja 112 artiklassa määrätään, että neljän vuoden kuluessa liittymispäivästä direktiivin 91/157/ETY 3 artiklassa tarkoitettuja elohopeaa sisältäviä paristoja koskevia säännöksiä tarkastellaan uudelleen EY:n menettelyjen mukaisesti, ympäristönsuojelun korkean tason saavuttamiseksi olisi kiellettävä tiettyjen paristojen saattaminen markkinoille niiden sisältämän elohopean määrän vuoksi; kiellon olisi koskettava myös laitteita, joihin kyseiset paristot ja akut on liitetty, jotta se hyödyttäisi mahdollisimman paljon ympäristöä; kiellolla voi olla myönteinen vaikutus, koska se helpottaa paristojen hyödyntämistä, olisi otettava huomioon sellaisten vaihtoehtoisten paristojen tekninen kehitys, jotka eivät sisällä raskasmetalleja; sen vuoksi olisi mukautettava direktiivi 91/157/ETY, ja tässä direktiivissä säädetyt toimenpiteet ovat jätteistä 15 päivänä heinäkuuta 1975 annetun neuvoston direktiivin 75/442/ETY (2), sellaisena kuin se on viimeksi muutettuna komission päätöksellä 96/350/EY (3), 18 artiklalla perustetun komitean lausunnon mukaiset, ON ANTANUT TÄMÄN DIREKTIIVIN: 1 artikla Muutetaan direktiivi 91/157/ETY seuraavasti: 1. Korvataan 3 artiklan 1 kohta seuraavasti: "Jäsenvaltioiden on kiellettävä viimeistään 1 päivästä tammikuuta 2000 saattaa markkinoille paristoja ja akkuja, jotka sisältävät enemmän kuin 0,0005 painoprosenttia elohopeaa, mukaan lukien ne tapaukset joissa tällaiset paristot tai akut ovat laitteisiin liitettyinä. Tämä kielto ei koske nappikennoja eikä niistä koostuvia paristoja, jotka sisältävät enintään 2 painoprosenttia elohopeaa." 2. Korvataan liite I tämän direktiivin liitteellä. 2 artikla Jäsenvaltioiden on 1 päivään tammikuuta 2000 mennessä annettava ja julkaistava tämän direktiivin noudattamisen edellyttämät säännökset. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 3 artikla Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty Brysselissä 22 päivänä joulukuuta 1998. Komission puolesta Ritt BJERREGAARD Komission jäsen (1) EYVL L 78, 26.3.1991, s. 38 (2) EYVL L 194, 25.7.1975, s. 47 (3) EYVL L 135, 6.6.1996, s. 32 LIITE "LIITE I Tämän direktiivin soveltamisalaan kuuluvat seuraavat paristot ja akut: 1. Paristot ja akut, jotka saatetaan markkinoille 1 päivästä tammikuuta 1999 ja jotka sisältävät enemmän kuin 0,0005 painoprosenttia elohopeaa. 2. Paristot ja akut, jotka on saatettu markkinoille 18 päivästä syyskuuta 1992 lukien ja jotka sisältävät - enemmän kuin 25 milligrammaa elohopeaa kennoa kohti, lukuun ottamatta alkalimangaaniparistoja, - enemmän kuin 0,025 painoprosenttia kadmiumia, - enemmän kuin 0,4 painoprosenttia lyijyä. 3. Alkalimangaaniparistot, jotka on saatettu markkinoille 18 päivästä syyskuuta 1992 lukien ja jotka sisältävät enemmän kuin 0,025 painoprosenttia elohopeaa."